**PROJEKTS**

**Daugavpils valstspilsētas pašvaldības domes 20\_\_.gada \_\_.\_\_\_\_\_\_\_\_ saistošo noteikumu Nr.\_\_\_\_ “Grozījumi Daugavpils valstspilsētas pašvaldības domes 2015. gada 16. aprīļa saistošajos noteikumos Nr. 21 “Par reklāmu, izkārtņu, sludinājumu un citu informatīvo materiālu izvietošanu publiskās vietās Daugavpils pilsētā”” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums
 | Saskaņā Reklāmas likuma 7. panta trešo daļu, pašvaldībai, ievērojot šā likuma un citu normatīvo aktu noteikumus reklāmas jomā, ir tiesības izdot saistošos noteikumus par reklāmas izvietošanu publiskās vietās un vietās, kas vērstas pret publisku vietu, paredzot ierobežojumus reklāmas izmēram, veidam, gaismas un skaņas efektiem atbilstoši videi, ēku un būvju arhitektūrai, kā arī nosakot vietas, kurās aizliegta atsevišķu preču, preču grupu vai pakalpojumu reklāmas izplatīšana. Atbilstoši Ministru kabineta 2012. gada 30. oktobra noteikumu Nr. 732 “Kārtība, kādā saņemama atļauja reklāmas izvietošanai publiskās vietās vai vietās, kas vērstas pret publisku vietu” (turpmāk – MK noteikumi Nr. 732) 28. un 45. punktam, pašvaldība saistošajos noteikumos nosaka afišu stabu un stendu izmantošanas kārtību, kā arī kārtību, kādā veicama reklāmas vai reklāmas objektu izvietošanas uzraudzība un kontrole. Kā arī, saskaņā ar Priekšvēlēšanu aģitācijas likuma 22.1panta otro daļu pašvaldībai vismaz 150 dienas pirms vēlēšanu dienas, ievērojot šā likuma un citu normatīvo aktu noteikumus, ir tiesības izdot saistošos noteikumus par priekšvēlēšanu aģitācijas materiālu izvietošanu publiskās vietās un vietās, kas vērstas pret publisku vietu, paredzot ierobežojumus priekšvēlēšanu aģitācijas materiālu izmēram, veidam, gaismas un skaņas efektiem atbilstoši videi, ēku un būvju arhitektūrai, kā arī noteikt šā panta pirmajā daļā minētajām vietām papildu vietas, kurās aizliegta priekšvēlēšanu aģitācijas materiālu izvietošana. Priekšvēlēšanu aģitācijas materiāliem noteiktie ierobežojumi nedrīkst būt stingrāki par pašvaldības noteiktajiem ierobežojumiem attiecībā uz preču un pakalpojumu reklāmas materiālu izvietošanu.Daugavpils valstspilsētā reklāmu, reklāmas objektu, izkārtņu un citu informatīvo materiālu izvietošanas kārtību un ierobežojumus, kā arī kārtību, kādā veicama to izvietošanas uzraudzība un kontrole, tostarp ierobežojumus atbilstoši videi, ēku un būvju arhitektūrai, priekšvēlēšanu aģitācijas materiālu izvietošanas ierobežojumus, kā arī administratīvo atbildību par minētā pārkāpšanu, noteic pašvaldības domes 2015. gada 16. aprīļa saistošie noteikumi Nr. 21 “Par reklāmu, izkārtņu, sludinājumu un citu informatīvo materiālu izvietošanu publiskās vietās Daugavpils pilsētā” (turpmāk – Saistošie noteikumi Nr. 21).**1. Problēmas raksturojums**Saistošajos noteikumos Nr. 21 administratīvā atbildība par reklāmas, izkārtņu, sludinājumu un citu informatīvo materiālu izvietošanu publiskās vietās tika noteikta, pamatojoties uz likuma “Par pašvaldībām” 43. panta pirmās daļas 7. punktu, kas zaudēja spēku, kad 2023. gada 1. janvārī stājies spēkā Pašvaldību likums. Savukārt, atbilstoši Pašvaldību likuma Pārejas noteikumu 6. punktam, dome izvērtē uz likuma “Par pašvaldībām” normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam. Ņemot vērā to, ka Saistošie noteikumi Nr. 21 ir izdoti uz citos normatīvajos aktos ietverto pilnvarojumu, bet vienlaikus satur regulējumu, kas noteikts saskaņā ar likuma “Par pašvaldībām” 43. panta pirmās daļas 7. punktu, kā arī to, ka saskaņā ar Pašvaldību likuma 45. panta otrās daļas 4. punktu dome ir tiesīga paredzēt administratīvos sodus par saistošo noteikumu pārkāpšanu, ja likumos nav noteikts citādi, jautājumā par reklāmas un informatīvo materiālu izvietošanu publiskās vietās un vietās, kas vērstas pret publisku vietu, Saistošo noteikumu Nr. 21 izdošanas tiesiskajā pamatojumā izdarāmi grozījumi, aizstājot vārdus un skaitļus “likuma “Par pašvaldībām” 43. panta pirmās daļas 7. punktu” ar vārdiem un skaitļiem “Pašvaldību likuma 45. panta otrās daļas 4. punktu”.**2. Problēmas raksturojums**Saskaņā ar Pašvaldību likuma 45. panta otrās daļas 4. punktu dome ir tiesīga paredzēt administratīvos sodus par saistošo noteikumu pārkāpšanu, ja likumos nav noteikts citādi, jautājumā par reklāmas un informatīvo materiālu izvietošanu publiskās vietās un vietās, kas vērstas pret publisku vietu.Reklāmas likuma 18. pants noteic, ka personas, kuras nav ievērojušas šā likuma prasības, saucamas pie atbildības saskaņā ar likumiem un citiem normatīvajiem aktiem. Savukārt Reklāmas likuma 20. pants noteic, ka uzraudzības iestāde uzliek šajā pantā paredzēto soda naudu. Saskaņā ar Reklāmas likuma 13. panta pirmo daļu uzraudzība iestāde ir Patērētāju tiesību aizsardzības centrs, Konkurences padome, Nacionālā elektronisko plašsaziņas līdzekļu padome, zāļu reklāmas jomā — Veselības inspekcija, veterinārmedicīnisko un veterinārfarmaceitisko pakalpojumu sniedzējiem paredzētās veterināro zāļu reklāmas jomā – Pārtikas un veterinārais dienests. Ņemot vērā minēto, Reklāmas likums neparedz administratīvo atbildību, kuru varētu piemērot pašvaldības institūcijas. Saskaņā ar Reklāmas likuma 7. panta trešo daļu pašvaldībai, ievērojot šā likuma un citu normatīvo aktu noteikumus reklāmas jomā, ir tiesības izdot saistošos noteikumus par reklāmas izvietošanu publiskās vietās un vietās, kas vērstas pret publisku vietu, paredzot ierobežojumus reklāmas izmēram, veidam, gaismas un skaņas efektiem atbilstoši videi, ēku un būvju arhitektūrai, kā arī nosakot vietas, kurās aizliegta atsevišķu preču, preču grupu vai pakalpojumu reklāmas izplatīšana. Proti, pašvaldība ir tiesīga administratīvo atbildību paredzēt tikai par saistošajos noteikumos noteikto prasību pārkāpšanu (sk. likumprojekta “Pašvaldību likums” sākotnējās ietekmes novērtējuma ziņojumu (anotāciju), pieejams - <https://titania.saeima.lv/LIVS13/SaeimaLIVS13.nsf/0/B6E6044742C8DEF8C2258699003FE189?OpenDocument>). No likumības principa izriet, ka normatīvais akts nedrīkst saturēt pārlieku neskaidras tiesību normas. Attiecīgi saistošo noteikumu punktā, kas paredz noteikt administratīvo atbildību, ir jābūt ietvertām skaidrām darbības vai bezdarbības izpausmēm par kurām personu paredzēts sodīt. Nav atbalstāma administratīvo pārkāpumu sastāvu veidošana, atsaucoties tikai uz saistošo noteikumu punktiem vai pat veselām nodaļām, neidentificējot darbības vai bezdarbības izpausmes par kurām personu paredzēts sodīt (*Tieslietu ministrijas 2023. gada 1. februāra metodiskais materiāls par pašvaldību saistošajiem noteikumiem administratīvās atbildības jomā*).Saistošo noteikumu Nr. 21 26. punkts noteic, ka par reklāmas materiālu, izkārtņu, sludinājumu un citu informatīvo materiālu izvietošanas noteikumu pārkāpšanu piemēro brīdinājumu vai naudas sodu fiziskajai personai līdz 70 naudas soda vienībām, bet juridiskajai personai – naudas sodu līdz 280 naudas soda vienībām.Ņemot vērā to, ka Saistošo noteikumu Nr. 21 26. punkts satur vispārīgu regulējumu, t.i., neidentificē skaidru darbību vai bezdarbību, par kuru pašvaldība ir paredzējusi administratīvo atbildību, ir nepieciešams to precizēt, izsakot jaunā redakcijā.Pašvaldība, izstrādājot administratīvās atbildības regulējumu, ir izvērtējusi administratīvās atbildības noteikšanas nepieciešamību:1. *Par izvietotās izkārtnes un reklāmas neatbilstību izdotajai atļaujai un saistošajos noteikumos noteiktajiem nosacījumiem par reklāmas izmēru, veidu, gaismas un skaņas efektiem, kā arī par pašvaldību afišu stabu un stendu izmantošanas kārtības neievērošanu*

Administratīvajā procesā izdotais administratīvais akts un tā izpildē veiktās faktiskās darbības ir pakļautas administratīvo tiesu kontrolei un veido vienu saturiski un loģiski vienotu procesu (Informatīvais ziņojums “Nozaru administratīvo pārkāpumu kodifikācijas ieviešanas sistēmas īstenošana”, pieejams - <https://tap.mk.gov.lv/mk/tap/?pid=40404107>). Proti, administratīvajā procesā radies jautājums ir risināms ar administratīvā procesa līdzekļiem un administratīvā atbildība nav piemērojama par administratīvajā aktā noteikto prasību pārkāpšanu (*Tieslietu ministrijas 2023. gada 1. februāra metodiskais materiāls par pašvaldību saistošajiem noteikumiem administratīvās atbildības jomā*). Ja ir neieciešams panākt, lai persona izpilda noteiktas normatīvajos aktos noteiktas prasības, prioritāte ir administratīvā akta izdošanai ar pienākumu atbilstošā termiņā novērst neatbilstības un izpildīt prasības.Saskaņā ar Reklāmas likuma 7. panta 2.1 un 2.2 daļu reklāmas izvietošanai publiskās vietās vai vietās, kas vērstas pret publisku vietu, saņemama attiecīgās pašvaldības vai tās noteiktas pašvaldības institūcijas atļauja, savukārt, kārtību, kādā saņemama atļauja reklāmas izvietošanai publiskās vietās vai vietās, kas vērstas pret publisku vietu, noteic MK noteikumi Nr. 732. Tāpat MK noteikumi Nr. 732 noteic izkārtnes un citu informatīvo materiālu izvietošanas saskaņošanas kārtību.Pašvaldības vārdā atļauju reklāmas, reklāmas objektu, izkārtņu un citu informatīvo materiālu izvietošanai publiskās vietās vai vietās, kas vērstas pret publisku vietu, MK noteikumos Nr. 732 noteiktajā kārtībā izsniedz Daugavpils pašvaldības centrālās pārvaldes Pilsētplānošanas un būvniecības departaments (turpmāk – Departaments). Līdz ar to, konstatējot izsniegtajā atļaujā (saskaņojumā) noteikto prasību pārkāpšanu vai neatbilstību, Departamentam ir tiesības izdot administratīvo aktu, kas vērsts uz konkrētu pārkāpumu novēršanu, tostarp nosakot pārkāpuma novēršanas termiņu. Administratīvā akta izpilde ir nodrošināma Administratīvā procesa likumā noteiktajā kārtībā.1. *Par patvaļīgu reklāmas (reklāmas objektu) vai informatīvo materiālu izvietošanu*

Izvērtējot nepieciešamību Saistošajos noteikumos Nr. 21 noteikt administratīvo atbildību par reklāmas (reklāmas objektu) vai citu informatīvo materiālu izvietošanu bez atļaujas un izvērtējot tās atbilstību kritērijiem (nodarījuma bīstamība un sabiedriskais kaitējums, nodarījuma sekas, nodarījuma aktualitāte, nodarījuma attiecināmība), pašvaldība konstatēja, ka šādas administratīvās atbildības saglabāšana ir nepieciešama, ņemot vērā sekojošus apsvērumus.MK noteikumi Nr. 732 jau noteic gadījumus, kad reklāmas (reklāmas objektu) projekti pašvaldībā nav jāsaskaņo, piešķirot nozīmi tieši gadījumiem, kad reklāma (reklāmas objekts) tiek izvietota publiskās vietās vai vietās, kas vērstas pret publisku vietu.Reklāmas (reklāmas objektu) izvietošanai publiskās vietās vai vietās, kas vērstas pret publisku vietu, ir nepieciešams saņemt pašvaldības atļauju, kura, izskatot ieceri, izvērtē ne tikai tās atbilstību Reklāmas likumā noteiktajiem mērķiem, bet arī tās atbilstību saistošajos noteikumos noteiktajiem ierobežojumiem reklāmas izmēram, veidam, gaismas un skaņas efektiem atbilstoši videi, ēku un būvju arhitektūrai, tādējādi nodrošinot pilsētvides un tai raksturīgo parametru saglabāšanu, kā arī kultūrvēsturisko vērtību saglabāšanu. Līdzīgi ir arī citu informatīvo materiālu izvietošanas gadījumos. Pašvaldības kompetencē ir salāgot pilsētas attīstības intereses ar nepieciešamību saglabāt kultūrvēsturisko mantojumu un veidot harmoniski attīstītu pilsētas teritoriju.Patvaļīgi izvietota reklāma (reklāmas objekts) var radīt nenovēršamus draudus trešo personu dzīvībai, veselībai, drošībai vai īpašumam, ko var ietekmēt tieši tās izvietošanas vieta, izvietošanas veids, pielietotie papildefekti, objekta montāžas veids u.c. faktori, kā arī radīt draudus kultūrvēsturisko vērtību saglabāšanai.Kā arī, izvērtējot nepieciešamību Saistošajos noteikumos Nr. 21 paredzēt administratīvo atbildību par patvaļīgu informatīvo materiālu izvietošanu, pašvaldība konstatēja, ka tikai ar administratīvā pārkāpuma procesā esošajiem līdzekļiem ir iespējams šādus pārkāpumus konstatēt, izmeklēt un pierādīt. Proti, visbiežāk patvaļīgi izvietotie informatīvie materiāli, kuri tiek izvietoti tam neparedzētajās vietās – sabiedriskā transporta pieturvietās, pie ēkām, piestiprināti pie kokiem u.c. vietās, satur minimālu informāciju, aprobežojoties vien ar tālruņa numuru vai elektroniskā pasta adresi, un vienīgi administratīvā pārkāpuma procesa ietvaros var efektīvāk veikt darbības, lai noskaidrotu personu, kura izdarīja pārkāpumu (piemēram, veikt videokameru ierakstu pārbaudi, ziņu saņemšanu no sakaru operatoriem utt.). Pamatojoties uz pašvaldības Administratīvās komisijas sniegto informāciju, par informatīvo materiālu izvietošanu bez Departamenta saskaņošanas laika posmā no 2021. - 2023. gadam 32 gadījumos personas tika sauktas pie administratīvās atbildības. Gadījumos, kad personas komisijai iesniegušas pierādījumus, ka ir novērsušas pārkāpumu, personām tika piemērots brīdinājums.Pašvaldība secināja, ka reklāmas vai reklāmas objekta, vai citu informatīvo materiālu izvietošanu bez atļaujas var aizskart būtiskas sabiedriskās intereses, kā arī tiesības uz sakārtotu pilsētvidi, tāpēc ir nepieciešams Saistošajos noteikumos Nr. 21 saglabāt administratīvo atbildību par patvaļīgu reklāmas (reklāmas objekts) un citu informatīvo materiālu izvietošanu.Pašvaldība izvērtēja, ka naudas sods par šādiem administratīvajiem pārkāpumiem nosakāms ņemot vērā Administratīvās atbildības likumā noteikto minimālo un maksimālo naudas sodu, tādējādi Administratīvajai komisijai, vadoties no lietas apstākļiem, katrā konkrētā gadījumā būs iespēja piemērot naudas sodu tiesību normā paredzētajās robežās atbilstoši konkrētā pārkāpuma raksturam.Līdz ar to saistošo noteikumu projekts paredz, ka par reklāmas vai reklāmas objekta, vai citu informatīvo materiālu izvietošanu bez atļaujas piemēro brīdinājumu vai naudas sodu fiziskajai personai no divām līdz simts naudas soda vienībām, bet juridiskajai personai – naudas sodu no divām līdz trīs simti naudas soda vienībām (grozījums Saistošo noteikumu Nr. 21 26. punktā).**3. Problēmas raksturojums**Kā arī, Saistošajos noteikumos Nr. 21 ir precizējams teksts:* precizējot saistošajos noteikumos izmantotos terminus atbilstoši Administratīvo teritoriju un apdzīvoto vietu likumā noteiktajam pašvaldības administratīvās teritorijas apzīmējumam (grozījums Saistošo noteikumu Nr. 21 nosaukumā, 1., 3., 28. un 29. punktā);
* precizējot saistošo noteikumu tekstā atbildīgās pašvaldības institūcijas nosaukumu (grozījums Saistošo noteikumu Nr. 21 2. punktā).
 |
| 1. Fiskālā ietekme uz pašvaldības budžetu
 | Nav iespējams precīzi veikt saistošo noteikumu finansiālo ietekmi uz pašvaldības budžetu, jo ieņēmumi no soda naudas, kas iekasēta par konstatētajiem administratīvajiem pārkāpumiem, ir atkarīgi no pārkāpumu apjoma un darba efektivitātes – jo intensīvāka ir uzraudzība, jo īstermiņā tiek iekasēts vairāk soda naudas un secīgi ir mazāk pārkāpumu (soda naudas) ilgtermiņā. Soda piemērošana nav atbildīgo pašvaldības institūciju darbības uzdevums un mērķis. Saskaņā ar pašvaldības Administratīvās komisijas sniegto informāciju, 2023. gadā tika uzsākti 10 administratīvā pārkāpuma procesi par informatīvo materiālu izvietošanu bez atļaujas, pieņemot lēmumus par soda piemērošanu kopsummā - 30 *euro*.Ņemot vērā 2021., 2022. un 2023. gadā personām piemēroto administratīvo sodu apmēru, plānotais ieņēmumu pieaugums 2024. gadā plānojams 20% apmērā. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci
 | Saistošo noteikumu projekts nerada sociālo ietekmi vai ietekmi uz iedzīvotāju veselību. Būtiska ietekme uz uzņēmējdarbības vidi, konkurenci vai pilsētvidi pašvaldības teritorijā netiek prognozēta. |
| 1. Ietekme uz administratīvajām procedūrām un to izmaksām
 | Saistošo noteikumu projekts nemaina administratīvās procedūras. |
| 1. Ietekme uz pašvaldības funkcijām un cilvēkresursiem
 | Saistošie noteikumi izstrādāti pašvaldības autonomo funkciju izpildei, lai sekmētu pašvaldības teritorijā esošā kultūras mantojuma saglabāšanu un ilgtspējīgas pilsētvides veidošanu.Saistošo noteikumu projekta īstenošanā netiks uzlikti jauni pienākumi vai uzdevumi esošajiem darbiniekiem, veidotas jaunas darba vietas u.tml. |
| 1. Informācija par izpildes nodrošināšanu
 | Saistošo noteikumu projekta izpildi kontrolēs Departaments un Daugavpils pilsētas pašvaldības policija atbilstoši to kompetencei.Saistošo noteikumu piemērošanā privātpersona var vērsties:* Departamentā (tālr. 654 07780, e-pasta adrese: ppdep@daugavpils.lv, atrodas Raiņa ielā 28, Daugavpilī (3.stāvā));
* Daugavpils pilsētas pašvaldības policijā (dežūrdaļas tālrunis 654 21500 (visu diennakti), e-pasta adrese: police@daugavpils.lv, atrodas Muzeja ielā 1, Daugavpilī, sk. <https://police.daugavpils.lv/kontakti>).

Administratīvā pārkāpuma procesu par šo noteikumu pārkāpumu līdz administratīvā pārkāpuma lietas izskatīšanai veic Daugavpils pilsētas pašvaldības policija. Administratīvā pārkāpuma lietu izskata pašvaldības administratīvā komisija (kontakttālrunis 654 22300). |
| 1. Prasību un izmaksu samērīgums pret ieguvumiem, ko sniedz mērķa sasniegšana
 | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. |
| 1. Izstrādes gaitā veiktās konsultācijas ar privātpersonām un institūcijām
 | Sabiedrības viedokļa noskaidrošanai saistošo noteikumu projekts publicēts pašvaldības tīmekļvietnē [www.daugavpils.lv](http://www.daugavpils.lv) sadaļā “Sabiedrības līdzdalība”, termiņš viedokļu iesniegšanai – no 2024. gada 9. februāra līdz 2024. gada 23. februārim. Par saistošo noteikumu projektu viedokļi netika saņemti. |

Daugavpils valstspilsētas pašvaldības domes priekšsēdētājs A.Elksniņš